《题陈氏隐圃佚老堂二十韵》
宋代·李纲

处世如大梦，悟者能有几。钟鸣漏已尽，耽著不知止。

贤哉颍川公，才老即谢事。悬车筑园池，归作隐君子。

大块方逸我，顺之聊复尔。燕居二十年，坐进端为此。

委形虽物化，妙湛本无死。我来恨不及，犹喜识其嗣。

鬓眉皓已霜，眸子炯如水。头著白纶巾，萧散真晋士。

传家有高风，何必拾青紫。衡门久不开，荒径为我洗。

相携步方塘，春渌涨清泚。修篁间苍松，新槐杂嘉卉。

断桥堆露箨，危架引烟蕊。荫庭桂团团，叠涧石齿齿。

萧森无俗姿，旷远含古意。慰我放逐情，翛然百忧弭。

缅怀前人风，安得九原起。相过不厌频，追随从此始。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。